কুয়াশায় আচ্ছন্ন তিলোত্তমা, উত্তুরে হাওয়ায় ফের থমকে শীত

কলকাতা: গোটা রাজ্যজুড়ে শীতের দাপট। সেই মাত্রাতিরিক্ত কুয়াশায় আচ্ছন্ন কলকাতা সহ জেলাগুলি। চারদিকে শুধুই ধোয়ার আস্তরণ। বেলা ৮ পর্যন্ত কুয়াশার দাপট অব্যাহত। তবে কুয়াশার জেরে বিপর্যস্ত ট্রেন পরিষেবা। বিমান পরিষেবাও ব্যাহত হয়েছে।

ভোর থেকেই গাড়ি চলছে হেড লাইট জ্বালিয়ে। রবিবারের পর সপ্তাহের প্রথম দিন সোমবারেও উত্তর ও দক্ষিণবঙ্গের অধিকাংশ জেলায় কুয়াশার দাপট ভোর থেকেই। তবে আজ থেকে তাপমাত্রা বাড়বে সেই রকমটাই ইঙ্গিত দিয়েছে আলিপুর আবহাওয়া দফতর। সেই সঙ্গে রয়েছে বৃষ্টির সম্ভাবনা।

আরও পড়ুন: মমতাকে বহিষ্কার, কংগ্রেসের ভুল ছিল, প্রায়শ্চিত্ত করতে হচ্ছে: প্রদীপ ভট্টাচার্য

দুই ২৪ পরগনার পাশাপাশি বর্ধমান, বীরভূম, নদিয়া, মুর্শিদাবাদের মতো জেলাগুলিতে কুয়াশার দাপট থাকবে আগামীকালও। আজ থেকে বাড়বে তাপমাত্রা।

কোনও কোনও জেলায় ২ থেকে ৪ ডিগ্রি পর্যন্ত তাপমাত্রা বাড়তে পারে। চলতি সপ্তাহের শেষের দিকে ৪ ডিগ্রি পর্যন্ত নামতে পারে তাপমাত্রা।

যদিও সপ্তাহের শেষের দিকে তাপমাত্রা কমার ইঙ্গিত স্পষ্ট রাজ্যজুড়ে। ৭ তারিখে পর থেকে তাপমাত্রা কমবে।শীতের জোরালো দাপট অনুভূত হতে পারে সপ্তাহের শেষের দিকে।

আজ কলকাতা ও আশেপাশের এলাকায় সর্বোচ্চ তাপমাত্রা থাকতে পারে ২৪ ডিগ্রির কাছাকাছি। আবহাওয়া দফতর জানাচ্ছে, উত্তুরে হাওয়া বাধা পাচ্ছে। পশ্চিমী ঝঞ্ঝায় উত্তর পশ্চিমের শীতল হাওয়া আটকে। বঙ্গোপসাগর থেকে আগত পূবালী হাওয়ার প্রভাব রয়েছে। এর জেরেই পারদ চড়ছে।

আলিপুর আবহাওয়া দফতর জানিয়েছে, কলকাতা শহরেও কুয়াশার দাপট চলবে। আজ সোমবারের পর মঙ্গলবারেও শহর কলকাতায় ভোরের দিকে কুয়াশা থাকবে। অন্যদিকে তুষারপাতের সম্ভাবনা তৈরি হয়েছে দার্জিলিঙে। সেই সঙ্গে উত্তরবঙ্গের জেলায় জেলায় রয়েছে বৃষ্টির পূর্বাভাসও।

আজ অর্থাৎ সোমবার থেকে আগামী বুধবারের মধ্যে উত্তরবঙ্গের চার জেলায় হালকা বৃষ্টির সম্ভাবনা। তার মধ্যে রয়েছে উত্তরবঙ্গের দুই পার্বত্য জেলা দার্জিলিং এবং কালিম্পঙ। সেই সঙ্গে বৃষ্টি হতে পারে আলিপুরদুয়ার এবং জলপাইগুড়ি জেলাতেও। উত্তরবঙ্গের কয়েকটি জেলাতেও তাপমাত্রা বাড়তে পারে।